## La connexió Palmaret-Alameda de Metrovalencia complix 30 anys en servici amb 187,6 milions de viatgers

*** El 5 de maig de 1995 es van obrir al públic les estacions de Palmaret, Machado, Benimaclet, Facultats i Alameda
* Este tram subterrani es va sumar a l’obert en 1988 entre Empalme i Sant Isidre i va suposar l’expansió del metro per València i la seua àrea metropolitana**

La connexió Palmaret-Alameda de la línia 3 de Metrovalencia complix el seu 30 aniversari, després de la seua obertura el 5 de maig de 1995. Este tram de prop de tres quilòmetres es va posar en servici amb les estacions de Palmaret, Machado, Benimaclet, Facultats i Alameda, la qual cosa va constituir la penetració subterrània de la línia 3, amb origen a Rafelbunyol i que circula per diferents municipis de la comarca de l’Horta Nord.

La primera d’estes estacions, Palmaret, situada en el terme municipal d’Alboraia, es va dissenyar fa dos dècades en superfície, en substitució de la ja existent del trenet. Posteriorment, en desembre de 2010, es va construir en subterrani juntament amb la d’Alboraia-Peris Aragó. Les altres quatre, Machado, Benimaclet, Facultats i Alameda van ser ja construïdes soterrades.

Amb la posada en marxa d’este tram, Ferrocarrils de la Generalitat Valenciana (FGV) va començar a incorporar al servici les unitats de la sèrie 3900.

**Viatgers per estacions**

Les cinc estacions, en estes tres dècades, han registrat més de 187,6 milions de desplaçaments, de les quals l’estació de Facultats-Manuel Broseta, amb 61 milions d’usuaris, és la que més moviments ha registrat. Actualment per estes instal·lacions circulen les línies 3 i 9.

La segona de les estacions més transitada ha sigut la de Benimaclet, amb 59,3 milions d’usuaris en una instal·lació en la qual la intermodalitat entre metro i tramvia la convertix en un punt clau de la xarxa, ja que connecta les línies 3 i 9 de metro amb la 4 i 6 del tramvia.

La tercera estació respecte al nombre de viatgers acumulats és Alameda, amb 29,5 milions i per la qual actualment circulen les línies 3, 5, 7 i 9.

Obra de l’arquitecte valencià Santiago Calatrava destaca pel seu disseny impactant, l’ús del trencadís, l’altura i lluminositat. La seua coberta queda a la mateixa altura del sòl del llit del riu, la qual cosa permet el trànsit de persones sense interrompre la continuïtat del jardí del Túria, mentres que les andanes estan situades a 10,5 metres per davall de la superfície.

La quarta estació és Machado, amb 19,5 milions de clients, per la qual passen les línies 3 i 9.

La quinta estació és Alboraia-Palmaret, amb 18,3 milions de viatgers, per la qual circulen també els trens de les línies 3 i 9 de Metrovalencia.

**Ampliació de Metrovalencia**

En octubre de 1988 s’havia obert el primer tram subterrani de la xarxa entre les estacions d’Empalme i Sant Isidre que, a través d’un recorregut de set quilòmetres, unia les línies de Llíria i Bétera, situades en el nord de la ciutat, amb la línia de Castelló.

Després de l’ampliació de 1995 entre Palmaret i Alameda, la Generalitat va continuar amb el pla d’ampliació de la xarxa de Metrovalencia i en setembre de 1998 es va completar la prolongació de la línia 3 des de l’estació d’Alameda fins a l’Avinguda del Cid, amb les estacions intermèdies de Colón, Xàtiva i Àngel Guimerà. En 1999, el metro arribava fins a Mislata, amb tres noves estacions: Nou d’Octubre, Mislata i Mislata-Almassil.

En abril de 2003 es va posar en servici el primer tram de la línia 5, que proporcionaria en el futur un enllaç entre la façana marítima de València (Balcó al Mar) i l’aeroport de Manises. Este primer tram comptava amb tres noves estacions: Aragó, Amistat i Ayora.

En 2007 es van obrir les estacions de Marítim i es va completar la connexió amb l’aeroport amb sis noves estacions: Faitanar, Quart de Poblet, Salt de l’Aigua, Manises, Roses i Aeroport. Anteriorment s’havien posat en servici en 2004 l’estació de Torrent Avinguda i en 2005 Bailén.

Paral·lelament, la xarxa tramviària de Metrovalencia ha crescut des de la seua posada en marxa en 1994, amb la línia 4, fins a l’obertura de la línia 10 en 2022 i anteriorment en 2007 les línies 6 i 8.

Fecha: 05/05/2025